Dobbeltrefs mot Erna Solberg: – Svært omfattende brudd
Kontrollkomiteen på Stortinget er knallhard mot tidligere statsminister Erna Solberg (H). Flere rødgrønne statsråder får også kritikk. – Jeg burde spurt og gravd mer, sier Erna Solberg i sin første kommentar.  Hun får sterk kritikk av en enstemmig komité, både for ektemannens aksjehandel og for at hennes egen regjering ikke hadde gode nok rutiner for å håndtere inhabilitet. – Svært omfattende brudd, sier Frode Jacobsen (Ap) om habilitetssakene til Solberg. – Dersom hun hadde vært statsminister, kunne hun ikke ha fortsatt, sier Audun Lysbakken (SV). – Det er helt nødvendig å vise at den saken er mer alvorlig enn de andre, understreker han overfor VG.  – Uforenlig  Han har støtte for dette fra et flertall i komiteen:  Partiene Ap, Sp, SV, MDG og Rødt skriver i innstillingen at Solberg «ikke har tatt ansvar for at tilliten til de demokratiske institusjonene og det politiske systemet har blitt svekket etter avsløringen av hennes manns handel gjennom hennes åtte år som statsminister, uten at hun anstrengte seg for å avdekke det som skjedde. Det er etter flertallets mening ikke forenlig med tilliten som kreves for å være regjeringens øverste leder, og landets fremste tillitsvalgte."  Erna Solberg understreker i en kommentar at hun fortsatt beklager.  – Jeg tar til meg kritikken fra Stortinget, og mener det er viktig at vi alle fremover anstrenger oss enda mer for å etterleve habilitetsreglene. Det har vi alle et ansvar for, på tvers av de partipolitiske skillelinjene, sier Solberg. Statsminister Jonas Gahr Støre (Ap) refses også av komiteen for manglende rutiner for å håndtere saker der hans statsråder har vært – eller kan ha vært – inhabile.  Komiteen legger onsdag frem sin innstilling i habilitetssakene i regjeringene til Jonas Gahr Støre og Erna Solberg, som ble kjent i 2023.  – Vi hadde et overordnet mål om å bli enige om så mye som mulig i komiteen. Men det er ikke til å unngå at det er ulike syn på enkelte av sakene, sa komitélederen, Peter Frølich (H) på Kontrollkomiteens pressekonferanse onsdag.  Kritikk til Brenna  I innstillingen får statsråd Tonje Brenna «kritikk» for at hun ikke meldte seg inhabil da hun utnevnte en nær venn til styreverv, og for at hun deltok i behandlingen av økonomisk støtte som gikk videre til Utøya AS. Et mindretall vil gi Brenna «sterk kritikk» men det er ikke de rødgrønne partiene med på.  I timene før kontrollkomiteen møtes, kom det fram i DN at Brenna fikk et notat som forklarte de økonomiske bindingene allerede i mai 2022, et år før hun gjorde det kjent. – En altfor svak innstilling til det ansvaret man har som statsråd, mener Peter Frølich i kontrollkomiteen overfor VG.  – Jeg oppdaget selv feilene jeg har gjort og har hele tiden vært åpen og ærlig om disse. Jeg har fra første stund hatt et ønske om å rydde opp, sier Brenna til VG.  Kontrollkomiteen har lagt frem sin innstilling der de mener hun skal få kritikk. Lan Marie Berg i MDG sier at det er aktuelt å øke kritikken mot henne etter de nye opplysningene. – Nå har Stortinget gjort sin del av jobben. Det skal vi lære av og er viktig for å unngå slike saker i fremtiden, sier Brenna.  Hun avviser Frps Hans Andreas Limis påstand om at hun kan ha holdt tilbake informasjon fra Stortinget.  – Jeg har hele tiden vært åpen om mine feil, og jeg tar konklusjonene til etterretning. Nå fortsetter det politiske arbeidet med full styrke, sier Brenna, som i dag er arbeidsminister. Ville skjerpe  Også tidligere utenriksminister Anniken Huitfeldt (Ap) får kritikk fra komiteen i forslaget til vedtak, som nå går videre til Stortinget i plenum. Innstillingen skal behandles og vedtas kommende tirsdag 5. mars.  «Sterk kritikk» er også konklusjonen fra Høyres og Frps medlemmer for Huitfeldts del, men den skjerpingen fikk ikke flertall i komiteen.  Hans Andreas Limi (Frp) mener det er riktig å rette sterk kritikk både mot Erna Solberg, Anniken Huitfeldt og Tonje Brenna.  – Sakene til Huitfeldt og Solberg har likhetstrekk, men Solberg har bidratt mer overfor Stortinget til å opplyse sin sak enn Anniken Huitfeldt. Vi mener det er riktig å likebehandle og det er riktig å gi begge sterk kritikk, sier Limi. Anniken Huitfeldt sier en kort kommentar til VG at hun har vært åpen med Stortinget.  – Jeg tar kontrollkomiteens rapport til etterretning. Jeg har bidratt med åpenhet, slik at komiteens arbeid kan føre til bedre retningslinjer for politikere, sier Huitfeldt.  Støre: – Avhengig av tillit –Det er bra at partiene i kontroll- og konstitusjonskomiteen har samlet seg om en innstilling, sier statsminister Jonas Gahr Støre (Ap) til VG.  Komiteen har innstilt på å gi ham kritikk, for manglende rutiner og kontroll i regjeringen. – Politikere er avhengig av tillit. Habilitetssakene har svekket tilliten mellom politikere og befolkningen, og rutinene rundt habilitet har ikke vært håndtert godt nok, erkjenner Støre.  Han har vært opptatt av å rydde opp, sier han, og regjeringen har styrket opplæring og retningslinjene for å unngå nye feil. De vil nå følge opp forslagene fra komiteen. VG har spurt om de nye opplysningene om Tonje Brenna endrer Støres tillit til henne som statsråd. Han svarer generelt: – Prinsippet om at det er den enkelte som selv har ansvar for å vurdere sin egen habilitet ligger fortsatt til grunn, og det må det gjøre. Det gjelder meg og det gjelder alle statsråder. Men rutinene og støtten rundt skal vi sørge for at blir bedre, sier Støre i en skriftlig uttalelse. Strammer inn  Kontrollkomiteen har også brukt mye tid på forslag som er ment å stramme opp reglene for habilitet i regjeringene, for å gjenreise tilliten til politikken og til politikerne.  De ønsker en annen praksis, at vurderingene må skje skriftlig, og at departementene behandler habilitetssaker likt.  – Nå hviler det et stort ansvar på alle partier om å ta grep for å gjenoppbygge tilliten mellom velgerne og politikerne, sier Grunde Almeland (V) som har vært saksordfører for den omfattende saken.  – Vi er enige om flere forslag til tiltak som skal sikre mer åpenhet og sørge for at vi har bedre mekanismer for å unngå nye habilitetsbrudd i fremtiden, fortsetter han. Ryddejobben  Almeland har talt opp mer enn 1000 dokumentsider og 87 brev mellom komiteen og regjeringen siden juni 2023.  Seher Aydar (Rødt) sier at partiet har foreslått et forbud mot handel med aksjer for medlemmer i regjeringen, men det har ikke fått flertall i komiteen. Stortingets flertall ventes også å stemme ned forslag som å opprette lobbyregister. – Jeg mener at flertallspartiene på Stortinget etter dette ikke har tatt ryddejobben alvorlig nok, sier Lan Marie Berg.  Se hele sendingen her: 
Stortingets kontrollkomité kritiserer tidligere statsminister Erna Solberg (H) for inhabilitet knyttet til ektemannens aksjehandel og manglende rutiner i egen regjering. Statsminister Jonas Gahr Støre (Ap) får også kritikk for dårlige rutiner rundt håndtering av inhabilitetssaker for hans statsråder. Komiteen ønsker nye regler og en annen praksis for habilitet i regjering.